**REGLER OM FELLESMØTER - forberedelse og gjennomføring Laksebreveiernes fellesmøte 19. januar 2019**

Vedlagt merknader til enkelte bestemmelser (side 7-8)

**INNHOLD**

**Kapittel 1 Fellesmøter for rettighetshavere med laksebrev**

§ 1 Formål § 2 Mandat

§ 3 Møterett, fullmektig

§ 4 Valgbare til verv § 5 Språk

**Kapittel 2 Ordinære og ekstraordinære fellesmøter i funksjonsperioden**

§ 6 Ordinært fellesmøte - valg av representanter til TF for ny periode § 7 Ordinært fellesmøte – soneinndelingen, utvisninger av fiskerett i sonene § 8 Ekstraordinært fellesmøte - suppleringsvalg § 9 Ekstraordinært fellesmøte ved behov

**Kapittel 3 Valgkomité**

§ 10 Valg av medlemmer og varamedlemmer, leder og nestleder § 11 Mandat, innstilling, offentliggjøring

§ 12 Første møte, igangsetting av arbeidet

**Kapittel 4 Fellesmøter – forberedelser**

§ 13 Innkalling, saksliste, saksforberedelser § 14 Kunngjøring § 15 Innmelding av saker - frist § 16 Endelig saksliste – offentliggjøring, frist

**Kapittel 5 Fellesmøter – gjennomføring**

§ 17 Registrering av laksebreveiere og fullmakter § 18 Sekretærfunksjon, tolking, protokollføring § 19 Åpning av møtet, møteledelse, tellekorps, bevitnelse av protokoll § 20 Behandling av saker - forslag, merknader, protokolltilførsel § 21 Valgkomitéens innstilling - andre forslag § 22 Faste saker i fellesmøter

**Kapittel 6 Andre bestemmelser**

§ 23 Avstemminger - saker, stemmelikhet § 24 Avstemminger – valg, stemmelikhet § 25 Fastsettelse og endring av reglene

**Kapittel 1 Fellesmøter for rettighetshavere med laksebrev [[1]](#footnote-1)**

**§ 1 Formål**

Formålet med fellesmøtene er å sikre rettighetshavere med laksebrev rettigheter og deltakelse i forvaltningen av fisk og fisket, samt å ivareta deres fiskeinteresser og -rettigheter i Tanavassdraget.

**§ 2 Mandat**

Ordinære og ekstraordinære fellesmøter, som TF har ansvar å innkalle til, representerer alle laksebreveiere i sonene i Tana og Karasjok sone. Laksebreveiere i de lakseførende deler av vassdraget i Kautokeino kommune, er inkludert i Karasjok sone.[[2]](#footnote-2)

Fellesmøtenes mandat er:

1. Ordinært fellesmøte hvert fjerde år i kommunevalgåret – velge representanter til TF og valgkomité for ny funksjonsperiode på 4 år, jf. §§ 6 og 10.
2. Ordinært fellesmøte hvert fjerde år midt i funksjonsperioden – behandle og gi uttalelse til soneinndelingen og utvisningene av fiskerett i sonene, jf. § 7.
3. Ekstraordinært fellesmøte – velge suppleanter til TF, jf. § 8.
4. Ekstraordinært fellesmøte – drøfte og behandle aktuelle saker, jf. § 9.

Fellesmøter kan gi uttalelse i saker som har betydning for fisken og fisket og for rettighetshavernes fiskeinteresser og -rettigheter. Fellesmøtet kan fremme endringsforslag til TFs interne regler; Vedtekter for TF, Regler om laksebrev, Regler om soner og Regler om fellesmøter**.**

**§ 3 Møterett, fullmektig**

Alle laksebreveiere har møterett med tale-, forslags- og stemmerett i fellesmøter. Laksebreveier kan møte personlig eller ved fullmektig som er husstandsmedlem eller et nært familiemedlem som er registrert i folkeregisteret som fast bosatt i en av sonene i Tana eller i Karasjok sone. Et nært familiemedlem er barn, barnebarn, forelder eller søsken.

Fullmakt utstedes skriftlig av laksebreveier gjeldende for ett møte. En fullmektig kan kun ha én fullmakt. Fullmakt kan ikke utstedes til laksebreveier. Fellesmøtet godkjenner fullmakter.

**§ 4 Valgbare til verv**

Alle laksebreveiere er valgbare til verv i TF. Fullmektig er ikke valgbar. Sittende medlemmer og stedfortredere som representerer laksebreveierne i TF, kan gjenvelges. Begge kjønn bør, så vidt mulig, velges til verv.

**§ 5 Språk**

Samisk og norsk er likeverdige språk i fellesmøter, som gjennomføres med tolking.

**Kapittel 2 Ordinære og ekstraordinære fellesmøter i funksjonsperioden [[3]](#footnote-3)**

**§6Ordinært fellesmøte - valg av representanter til TF for ny periode [[4]](#footnote-4)**

Et ordinært fellesmøte skal holdes innen utgangen av november måned i kommunevalgåret for valg av 5 representanter med personlige stedfortredere til TF for ny funksjonsperiode på 4 år. Minst 2 av de 5 representantene og stedfortredere skal være laksebreveiere bosatt i Karasjok sone og tilsvarende i Tana soner.

Fellesmøtet velger i tillegg en valgkomité for ny funksjonsperiode på 4 år, jf. § 10.

**§ 7 Ordinært fellesmøte – soneinndelingen, utvisninger av fiskerett til sonene [[5]](#footnote-5)**

Et ordinært fellesmøte skal holdes hvert fjerde år midt i funksjonsperioden for behandling av soneinndelingen og utvisningene av fiskerett. TF legger frem oversikt over soneinndelingen og utvisningene av fiskerett til den enkelte sone.

TF, soner, laksebreveiere og laksebreveiernes organisasjoner kan foreslå endringer i soneinndelingen. Ved forslag om eventuelle endringer av soneinndelingen, innhenter TF skriftlig uttalelse fra berørte soner og laksebreveiernes organisasjoner. Uttalelsene behandles av TF og vedlegges saksfremlegget. Fellesmøtet behandler og gir uttalelse til saken, før TF behandler og avgjør soneinndelingen og utvisningene.

**§ 8 Ekstraordinært fellesmøte – suppleringsvalg [[6]](#footnote-6)**

Et ekstraordinært fellesmøte skal holdes dersom TF har innvilget et medlem eller en stedfortreder fritak fra verv, og har besluttet at suppleringsvalg skal gjennomføres av og blant laksebreveierne. Valgte suppleanter fungerer ut funksjonsperioden. Jf. Vedtekter for TF, kapittel 5 Fritak fra verv – suppleringsvalg.

**§ 9 Ekstraordinært fellesmøte ved behov [[7]](#footnote-7)**

Et ekstraordinært fellesmøte holdes i funksjonsperioden dersom TF anser behov for en uttalelse fra fellesmøtet før behandling av en eller flere aktuelle saker av betydning for fisk og fisket og for laksebreveieres fiskeinteresser og -rettigheter.

Av samme grunn kan 1/4 av laksebreveierne eller deres interesseorganisasjoner, anmode TF skriftlig om å innkalle til ekstraordinært fellesmøte. Anmodningen skal være undertegnet av minst 1/4 av laksebreveierne eller av styremedlemmer i organisasjonene. TF behandler anmodningen og avgjør om innkalling skal skje.

**Kapittel 3 Valgkomité**

**§ 10 Valg av medlemmer og varamedlemmer, leder og nestleder**

Fellesmøtet for valg av representanter til TF i kommunevalgåret, velger en valgkomité på 3 medlemmer og 2 varamedlemmer blant laksebreveiere. Det velges 1 medlem fra nedre Tana, 1 medlem fra riksgrensestrekningen og 1 medlem fra Karasjok sone, og 2varamedlemmer fra henholdsvis Karasjok sone og sonene i Tana.

Fellesmøtet velger leder og nestleder til valgkomitéen. Funksjonsperioden er 4 år.

**§ 11 Mandat, innstilling, offentliggjøring**

Valgkomitéen skal fremme skriftlig innstilling med forslag på kandidater til alle valg som skal gjennomføres i ordinært eller ekstraordinært fellesmøte. Dette gjelder også innstilling på kandidater til valgkomitéen. Alle laksebreveiere er valgbare kandidater til verv, jf. § 4. Den enkelte laksebreveier, soner og laksebreveiernes organisasjoner kan foreslå kandidater. Valgkomitéens innstilling skal være TF i hende 3 uker før fellesmøtets fastsatte dato, og skal offentliggjøres sammen med endelig saksliste til fellesmøtet*.*

**§ 12 Første møte - igangsetting av arbeidet**

TF innkaller til første møte i samråd med valgkomitéens leder. TF yter administrativ bistand til komitéens arbeid og kunngjør frist for innsending av forslag på kandidater til verv i TF.

Arbeidet for innstilling av kandidater til valg for ny funksjonsperiode i TF, settes i gang senest 1. juni i kommunevalgåret med skriftlig melding fra TF til valgkomitéen, jf. § 6. Arbeidet for innstilling av kandidater til suppleringsvalg settes i gang uten opphold med melding fra TF til valgkomitéen, jf. § 8.

**Kapittel 4 Fellesmøter – forberedelser**

**§ 13 Innkalling, saksliste, saksforberedelser**

TF leder, eller nestleder i lederens fravær, har ansvar for å innkalle til fellesmøter og for at saksliste og saksfremlegg med forslag til vedtak, blir utarbeidet til møtene. Valg føres opp som egen sak på saksliste dersom valg skal gjennomføres.

**§ 14 Kunngjøring**

Innkalling med foreløpig saksliste skal kunngjøres offentlig minst 6 uker før fellesmøtet skal holdes. I tillegg til opplysninger om møtested, tidspunkt og frist for innmelding av saker, skal det fremgå i kunngjøringen at registrering av fremmøtte laksebreveiere starter 1 time før møtet starter.

Det skal opplyses hvor og innen hvilken dato endelige saksliste, saksdokumenter og valgkomitéens innstilling er tilgjengelig.

**§ 15 Innmelding av saker – frist**

Soner, laksebreveiere og deres interesseorganisasjoner kan fremme saker til alle fellesmøter. Saker meldes til TF for saksforberedelse innen 4 uker før møtet holdes. Nye aktuelle saker av stor viktighet, kan meldes inn etter denne fristen.

**§ 16 Endelig saksliste – offentliggjøring, frist**

Endelig saksliste, saksutredninger med forslag til vedtak og valgkomitéens innstilling, skal offentliggjøres senest 14 dager før fellesmøtet skal holdes. Saker som meldes inn etter fristen på 4 uker, annonseres som tillegg til saksliste.

Den som anmoder om saksdokumenter, skal ha disse tilsendt.

**Kapittel 5 Fellesmøter – gjennomføring**

**§ 17 Registrering av laksebreveiere og fullmakter**

TF sørger for at fremmøtte laksebreveiere og de som møter med fullmakt, blir registrert og får utdelt et nummerskilt til bruk som tegn for tale-, forslags- og stemmerett under møtet.Registrering starter 1 time i forkant av møtestart. Oppdatering av nye registreringer under møtet, tas opp av møteleder til godkjenning før neste sak på dagsorden tas opp til behandling.

**§ 18 Sekretærfunksjon, tolking, protokollføring**

TF ivaretar sekretærfunksjoner, fører møteprotokoll og sørger for tolking**.** Forslag til vedtak og endelig vedtak i sakene protokollføres. Samme gjelder skriftligeforslag som fremmes til saker under behandlingen.

Avstemminger, skriftlige protokolltilførsler og merknader til sakene protokollføres. Navnet på de som har ord til saken protokollføres fortløpende.

**§ 19 Åpning av møtet, møteledelse, tellekorps, bevitnelse av protokoll [[8]](#footnote-8)**

TF leder, eller nestleder i lederens fravær, åpner fellesmøtet og leder møtet inntil møteleder og assisterende møteleder er valgt blant møtende laksebreveiere. Fellesmøtet velger 4 personer med møterett til tellekorps og tilsvarende 2 personer til å bevitne og signere protokollen etter møteslutt.

**§ 20 Behandling av saker - forslag, merknader, protokolltilførsel**

Saker legges fram og redegjøres av TF leder, eller nestleder ved lederens fravær. Disse kan i samråd med møteleder, utpeke en annen til å legge frem en eller flere saker. Saker fremmes med skriftlig saksfremlegg med forslag til vedtak.

Laksebreveiere og de med fullmakt, kan fremme skriftlige forslag til saker under behandlingen. Alle skriftlige forslag til en sak tas opp til avstemming.

Skriftlige merknader og protokolltilførsler kan fremmes til saker. Disse protokollføres og vedlegges saken uten avstemming.

**§ 21 Valgkomitéens innstilling - andre forslag**

Valgkomitéens leder, eller nestleder i lederens fravær, legger fram komitéens innstilling på valg av kandidater. De som har møterett kan foreslå andre kandidater.

**§ 22 Faste saker i fellesmøter**

1. Åpning av fellesmøtet
2. Registreringen av laksebreveiere og fullmakter - godkjenning
3. Valg av møteledelse
4. Kunngjøring av møtet - godkjenning
5. Innkalling av møtet - godkjenning
6. Saksliste - godkjenning
7. Tellekorps - valg
8. Bevitnelse av protokoll - valg
9. Saker til behandling
10. Orienteringssaker, eventuelt

Dersom valg skal gjennomføres i fellesmøtet:

1. Valgkomiteens innstilling legges fram
2. Valg

**Kapittel 6 Andre bestemmelser**

**§ 23 Avstemmingsregler – saker, stemmelikhet**

Møteleder kan foreta prøvevotering før endelig avstemming gjennomføres. Saker avgjøres ved at møteleder oppfordrer enten de som er for et forslag, eller de som er imot, om å vise stemmetegn. Tellekorpset teller stemmene. Møteleder kan foreta kontravotering. Det kan ikke foretas skriftlig avstemming i saker.

Saker avgjøres med alminnelig flertall, dvs. over 50 % av de avgitte stemmene. Eventuelle blanke stemmer teller ikke med i avgitte stemmer. Viser avstemmingen like mange stemmer for og imot i en sak, avgjør fellesmøtet om det skal holdes ny avstemming, eller om møtet skal velge en redaksjonskomité blant fremmøtte laksebreveiere til å utarbeide et omforent fellesforslag til vedtak.

**§ 24 Avstemmingsregler – valg, stemmelikhet**

Valg av personer skal gjennomføres ved valg av medlemmer og personlige stedfortredere eller varamedlemmer til hvert enkelt verv. Den som har møterett, kan fremme krav om skriftlig valg.

Stemmes det over 2 kandidater, er den valgt som oppnår alminnelig flertall, dvs. over 50 % av de avgitte stemmene. Ved stemmelikhet, foretas 2. gangs votering. Er det fortsatt stemmelikhet, avgjøres valget ved loddtrekning.

Stemmes det over flere enn 2 kandidater, er den valgt som oppnår over 50 % av de avgitte stemmene. Har ingen fått mer enn 50 % av stemmene, foretas ny votering over de 2 kandidatene som har fått flest stemmer. Den er valgt som oppnår over 50 % av de avgitte stemmene.

**§ 25 Fastsettelse og endring av reglene**

Disse regler fastsettes og endres av fellesmøte med kvalifisert flertall, dvs. et flertall med minst 2/3 av stemmene. Endringer av reglene utredes av TF og sendes på høring til sonene, laksebreveiernes organisasjoner og eventuelt andre høringsinstanser. TF behandler og legger frem saken for fellesmøte til behandling og godkjenning.

**REGLER OM FELLESMØTER – Merknader til enkelte bestemmelser**

*Til § 2, 1. ledd Mandat:*

Fellesmøter representerer alle laksebreveiere i sonene i Tana og i Karasjok sone. I Kgl. res. av 04.02.2011 merknader til § 6 om TF, heter det: *«Eventuelle laksebreveiere som bor langs sideelvene i Kautokeino kommune er inkludert i Karasjok sone»*. Dette er ivaretatt i § 2, 1. ledd, § 3, 1. ledd og §§ 6 og 10.

*Til § 3 Møterett, fullmektig:*

Laksebreveier deltar i fellesmøter personlig eller ved fullmektig som er husstandsmedlem eller et nært familiemedlem som er registrert i folkeregisteret som fast bosatt i sonene i Tana eller i Karasjok sone. Nært familiemedlem er barn, barnebarn, forelder eller søsken. Det stilles ikke krav om at fullmektig skal ha bosted i samme sone eller kommune som den de representerer. Dette kan dreie seg om en person som er fast bosatt i en av elvedalens kommuner og som kan ha leid, eller leier, fiskerett av den laksebreveieren som har gitt fullmakt.

Fullmakt utstedes skriftlig av laksebreveier gjeldende for kun ett møte. For å unngå at enkelte møter med flere stemmer, fastsettes at fullmakt ikke kan utstedes til en laksebreveier og at fullmektig kan kun ha én fullmakt. Fellesmøtet godkjenner fullmakter. Det samme er fastsatt i Regler om soner, § 5.

*Til § 4 Valgbare til verv:* Det er kun personer med laksebrev som kan velges til verv i TF. En fullmektig er ikke valgbar.

*Til § 6 Ordinært fellesmøte – valg av representanter til TF:*

Det heter i kgl. res. av 04.02.2011, merknader til Tanaforskriften § 6 om TF, at departementet ser *«som naturlig at minst to av de fem representantene skal være fiskeberettiget basert på eiendom i én av kommunene, slik at en god representasjon sikres fra alle deler av vassdraget. Eventuelle laksebreveiere som bor langs sideelvene i Kautokeino kommune er inkludert i Karasjok sone.»* Departementet legger deretter til grunn at *«minst to av de fem representantene vil bli valgt fra en av de to kommunene.»* Det fastsettes i denne bestemmelsen at fellesmøtet velger 2 representanter fra sonene i Tana og tilsvarende fra Karasjok sone. Dette er praksis i dag.Det overlates til fellesmøtet å avgjøre hvilke område/kommune det 5. medlemmet skal velges fra. Laksebreveierorganisasjonene kan eventuelt ta hensyn til dette ved sin nominering av kandidater til vervene i TF.

*Til § 7 Ordinært fellesmøte – soneinndeling og utvisningene av fiskerett til sonene:*

Fellesmøte for behandling av soneinndelingen og utvisningene av fiskerett til sonene, skal holdes midt i TFs 4-årige funksjonsperiode. TF, soner, laksebreveiere og laksebreveiernes organisasjoner kan foreslå endringer i soneinndelingen. Ved forslag om endringer skal en grundig saksprosess og saksbehandling gjennomføres før TF behandler og avgjør saken endelig*.* Jf. Regler om laksebrev § 9, 3. ledd om soneinndeling og endringer av denne.

*Til § 9 Ekstraordinært fellesmøte ved behov:*

Et ekstraordinært fellesmøte holdes dersom TF anser behov for det eller dersom ¼ av laksebreveierne eller deres interesseorganisasjoner anmoder om det. Anmodningen skal være skriftlig og undertegnet av minst ¼ av laksebreveiere eller av styremedlemmer i organisasjonene.

*Til § 10 Valgkomite - Valg av medlemmer og varamedlemmer, leder og nestleder:*

Det er viktig at valgkomitéen kan fungere effektivt og at den representerer hele elvedalens laksebreveiere. Den geografiske representasjonen i valgkomitéen opprettholdes slik den ble foreslått i høringsrunden; *«1 medlem fra nedre Tana, 1 medlem fra riksgrensestrekningen og 1 medlem fra Karasjok».* Denne inndelingen av antallet laksebreveiere i vassdraget, er en kjent geografisk inndeling.

Det fastsettes i tillegg at det velges *«2 varamedlemmer fra henholdsvis Karasjok sone og Tana soner.»* Varamedlemmene er ikke personlige stedfortredere, men rangerte varamedlemmer som innkalles til møtet uavhengig av hvilken av de ordinære medlemmene har forfall. Dette ville ikke vært tilfelle med personlige stedfortredere.

*Til § 15 Innmelding av saker og § 16 Endelig saksliste:*

I følge § 15 skal saker til fellesmøtet innmeldes innen 4 uker før dato for fellesmøtet. Saker av stor viktighet kan meldes inn etter denne fristen. I § 16 er det fastsatt at saker som meldes inn etter fristen på 4 uker, annonseres som tilleggssak på saksliste. Dersom en sak er meldt inn så sent at TF ikke rekker å utarbeide saksfremlegg, avgjør fellesmøtet hvordan saken skal behandles. Fellesmøtet kan vedta at saken eventuelt behandles, tas opp til forhåndsdrøfting, legges frem på neste fellesmøte eller sendes til TF for behandling.

*Til § 17 Registrering av laksebreveiere og fullmakter:*

Bruk av nummerskilt er fastsettes som møtedeltakerens tegn for tale-, forslags- og stemmerett. Ett nummerskilt utdeles til hver laksebreveier eller fullmektig.

*Til § 19 Åpning av møtet, møteledelse:*

I følge Tanaforskriften § 8, 1. ledd *«ledes fellesmøtet av leder eller nestleder, avhengig av hvem av disse som har garnfiskerett.”* I løpet av funksjonsperioden med avholdelse av flere fellesmøter, vil både en med garnfiskerett og en med stangfiskerett være enten leder eller nestleder.

Det fastsettes i bestemmelsen at TF leder, eller nestleder i lederens fravær, åpner fellesmøtet og leder møtet inntil fellesmøtet har valgt møteleder av og blant møtende laksebreveiere. Det er avgjørende at fellesmøtet får en god og effektiv start og åpning, og at møteledelsen deretter blir overlatt til valgt møteleder. I bestemmelsen er det også fastsatt valg av en assisterende møteleder for å avlaste møteleder i møteavviklingen med bla. ordskifte, forslag til saker, avstemminger og gjennomføring av valg.

*Til § 20 Behandling av saker – forslag, …:*

Alle skriftlige forslag tas opp til avstemming. Det betyr at alle skriftlige forslag som fremmes under behandlingen av saker, tas opp til avstemming, i motsetning til muntlige forslag som det ikke stemmes over.

*Til §§ 23 Avstemmingsregler - saker:*

Det fastslås i 1. ledd at det ikke kan foretas skriftlig avstemming i saker*.* Avstemming i saker skal skje ved bruk av stemmetegn (nummerskilt). Dersom det åpnes for skriftlig avstemming under behandling av saker, kan møtet dra ut i tid og møteprogrammet vil tidsmessig bli uhåndterlig. For å unngå at fellesmøtet kommer i en situasjon der det er delt i midten etter flere avstemminger i en sak, er det føyd til følgende i slutten av 2. ledd: *“... eller om det skal utpekes en redaksjonskomite til å fremlegge et omforent fellesforslag til vedtak* i *møtet.*”

*Til § 24 Avstemmingsregler – valg, stemmelikhet:*

Valg av personer skal gjennomføres ved valg av medlemmer og personlige stedfortredere eller varamedlemmer til hvert enkelt verv. Den som har møterett, kan fremme krav om skriftlig valg. Møteledelsens oppgave er å skissere for fellesmøtet hvordan avstemmingen skal ordnes.

1. Jf. Tanaforskriften § 8 [↑](#footnote-ref-1)
2. Jf. Kgl.res. av 04.02.2011, merknader til Tanaforskriften § 6 [↑](#footnote-ref-2)
3. Jf. Tanaforskriften §§ 6 og 8, Kgl.res. av 04.02.2011, merknader til §§ 6 og 8 [↑](#footnote-ref-3)
4. Jf. Tanaforskriften § 6, 2. og 3. ledd og § 8, 1. og 2. ledd [↑](#footnote-ref-4)
5. Jf. Tanaforskriften § 7, 2. ledd [↑](#footnote-ref-5)
6. Jf. Tanaforskriften § 8, 3. ledd [↑](#footnote-ref-6)
7. Jf. Tanaforskriften § 8, 3. ledd [↑](#footnote-ref-7)
8. Jf. Tanaforskriften § 8, 1. ledd [↑](#footnote-ref-8)